送鮮于子駿還朝兼簡范景仁
作者：蘇轍
朝代：宋

paragraphs: 蜀中耆舊今無幾，相逢握手堪流涕。
倦遊潦倒不還家，舊俗陵遲真委地。
錢荒粟帛賤如土，榷峻茶鹽不成市。
詩書鄉校變古法，節行故人安近利。
欲歸長恐歸不得，歸去相歡定誰是。
低徊有似羊觸藩，眷戀僅同鷄擇米。
中山先生昔所愛，南都攝尹私相喜。
窮冬夜長一事無，燈火相從夜深睡。
讀書萬卷老不廢，感遇百篇深有意。
俗吏惟知畏簡書，窮途豈意逢君子。
春風歸騎忽西顧，平日高談應且止。
朝騎疋馬事朝謁，莫就一床尋夢寐。
猶有城西范蜀公，買地城東種桃李。
花絮飛揚酒滿壺，談笑從容詩百紙。
紅塵暗天獨不知，白首相看兩無愧。
古人避世金馬門，何必柴車返田里。